പന്നി ശല്യം രൂക്ഷം : തുമ്ബമണ് പഞ്ചായത്തംഗങ്ങള് സത്യഗ്രഹത്തിലേക്ക് പന്തളം: രൂക്ഷമായ പന്നിശല്യത്തിനു പരിഹാരം കാണണമെന്നാവശ്യപ്പെട്ട് തുമ്ബമണ് ഗ്രാമപഞ്ചായത്തംഗങ്ങള് അനിശ്ചിതകാല നിരാഹാര സത്യഗ്രഹം നടത്തുമെന്നു പ്രസിഡന്റ് റോണി സക്കറിയ, വൈസ് പ്രസിഡന്റ് ടി.എ. രാജേഷ് കുമാര് എന്നിവര് അറിയിച്ചു.ഇതിനു മുന്നോടിയായി ഭരണ, പ്രതിപക്ഷാംഗങ്ങളായ 13 പേരും പങ്കെടുക്കുന്ന സൂചനാ നിരാഹാര സത്യാഗ്രഹം 10 നു റാന്നി വനം വകുപ്പ് ഓഫീസിനു മുമ്ബില് നടക്കും. കാട്ടുപന്നികള് കൃഷി നശിപ്പിക്കുന്നതു മൂലം കര്ഷകര് ദുരിതത്തിലായിട്ടു വര്ഷങ്ങളേറെയായി. കൃഷികള് നശിപ്പിക്കുന്നതു കൂടാതെ ഇന്നു വൈവിധ്യത്തിനും പന്നികള് ഭീഷണിയാണ്. മണ്ണിര, ആമ ഉള്പ്പെടെ കാര്ഷിക മേഖലയ്ക്കു ഗുണകരമായ നാല്പ്പതോളം ജന്തുക്കളാണു പന്നികള് കാരണം അപ്രത്യക്ഷമായി കൊണ്ടിരിക്കുന്നത്. ഇത് ആവാസ വ്യവസ്ഥയെയും ദോഷകരമായാണ് ബാധിച്ചു കൊണ്ടിരിക്കുന്നത്. ഈ പ്രശ്നത്തിനു പരിഹാരം കാണണമെന്നു നിലവിലെ പഞ്ചായത്ത് ഭരണസമിതി ചുമതലയേറ്റയുടന് തന്നെ വനം വകുപ്പ് അധികൃതരോട് ആവശ്യപ്പെട്ടിരുന്നു. അധികൃതര് പഞ്ചായത്ത് സന്ദര്ശിച്ചെങ്കിലും നടപടികളൊന്നുമെടുത്തില്ല. പ്രശ്നത്തിനു ശാശ്വത പരിഹാരം കാണണമെന്നു നിരവധി തവണ ആവശ്യപ്പെട്ടിട്ടും ഇതുവരെ തൃപ്തികരമായ മറുപടി ലഭിച്ചിട്ടില്ല. ഇതാണ് പഞ്ചായത്ത് സമിതി ഒന്നടങ്കം അനിശ്ചിതകാല നിരാഹാര സത്യാഗ്രഹവുമായി മുന്നോട്ടു പോകാന് തീരുമാനിച്ചത്.പന്നികള് മൂലം കൃഷി നാശം നേരിട്ട കര്ഷകര്ക്കു നാളിതു വരെ നഷ്ടപരിഹാരവും ലഭിച്ചിട്ടില്ല. അടിയന്തിരമായി നഷ്ടപരിഹാരം നല്കണമെന്നും പഞ്ചായത്ത് ആവശ്യപ്പെടുന്നു. പന്നികളെ വെടിവച്ചു കൊല്ലാനുള്ള നടപടികള് സ്വീകരിക്കണം. വെടിവയ്ക്കാന് മതിയായ ആളുകളില്ലെങ്കില് ലൈസന്സുള്ളവരെ പുറമേ നിന്ന് ഏര്പ്പെടുത്തണമെന്നും പഞ്ചായത്ത് ആവശ്യപ്പെട്ടു.10 ന് രാവിലെ 10 മുതല് വൈകിട്ട് അഞ്ചു വരെ നടക്കുന്ന സൂചനാ സത്യഗ്രഹം പ്രസിഡന്റ് റോണി സക്കറിയ ഉദ്ഘാടനം ചെയ്യും. ഭരണ, പ്രതിപക്ഷാംഗങ്ങളെല്ലാം പങ്കെടുക്കും. അതിനു ശേഷവും പരിഹാരം കാണാന് നടപടി സ്വീകരിച്ചില്ലെങ്കില് തിങ്കളാഴ്ച മുതല് പഞ്ചായത്തംഗങ്ങള് അനിശ്ചിതകാല നിരാഹാര സത്യഗ്രഹം ആരംഭിക്കും. പഞ്ചായത്ത് വൈസ് പ്രസിഡന്റ് ടി.എ. രാജേഷ് കുമാര്, അംഗം ജി. ഗിരീഷ് കുമാര് എന്നിവരായിരിക്കും അനിശ്ചിതകാല സത്യാഗ്രഹത്തിനു തുടക്കം കുറിക്കുക.